**PÉCSI TUDOMÁNYEGYETEM**

**KULTÚRATUDOMÁNYI, PEDAGÓGUSKÉPZŐ ÉS VIDÉKFEJLESZTÉSI KAR**

**ILLYÉS GYULA PEDAGÓGUSKÉPZŐ INTÉZET**

**JÁTÉKPEDAGÓGIA ÉS SZABADIDŐ-SZERVEZŐ SZAKIRÁNYÚ TOVÁBBKÉPZÉSI SZAK**

**Záróvizsga és oklevél ÚTMUTATÓ**

**1. A záróvizsga részei:**

* a szakdolgozat megvédése
* a képzési és kimeneti követelményekben meghatározott szóbeli felelet

***1.1) A szakdolgozat megvédése:***

- A szakdolgozatot a Szakdolgozat szabályzatban leírtak szerint kell elkészíteni és a témavezető oktatónak értékelni. A szakdolgozat, mint a képzés egyik záró követelménye a választott téma komplex feldolgozását igényli oly módon, hogy abból megállapítható legyen

* a jelölt felkészültsége,
* a szakma szempontjából megkövetelhető tudományos igényű érdeklődése,
* probléma érzékenysége és önálló alkotóképessége.

- A témavezető oktató *(konzulens)* és az *opponens* által készített írásos szakvéleménynek többek között tartalmaznia kell a téma kidolgozásának minőségét, eredményeit, de utalnia kell azokra a szakmai tévedésekre, problémákra, esetleges hiányosságokra, amelyeket a jelölttől feltétlenül meg kell kérdezni a helyes elbírálás végett.

- A védés során előkerülő kérdéseket a témavezető és az opponens vagy a szöveges értékelésbe foglalja bele, vagy az értékelés végén fogalmazza meg. Az értékelés az *érdemjegyet* is magába foglalja.

- A szakdolgozat védését irányító kérdező oktató köteles a szakdolgozattal és a szakvéleménnyel a záróvizsga előtt megismerkedni.

- A szakdolgozat megvédése két részből tevődik össze:

* A jelölt röviden bemutatja dolgozatát;
* A bizottság tagjai, de elsősorban a szakdolgozatvédést irányító oktató kérdéseket tesz fel, amelyekre a hallgató válaszol.

- A szakdolgozat védése minősítésének ajánlott szempontjai

* a szakdolgozat bemutatásának színvonala (a jelölt logikája, stílusa, kifejezőkészsége, különös tekintettel a szaknyelv használatára),
* a témakörben való tájékozottság, eligazodás a forrásmunkában, olvasottság,
* a feltárt adatok és eredmények kezelésének biztonsága,
* a feltett kérdésekre adott válaszoknak a fentiek szerinti minősége, továbbá a tévedések felismerése és korrigálása.

- Amennyiben a diplomamunka megvédése sikertelen, a hallgatónak új szakdolgozatot kell készítenie. Az új szakdolgozat beadására legkorábban a sikertelen vizsgát követő második szemeszter végén esedékes záróvizsga időszakában kerülhet sor.

***1.2)*** ***A szóbeli felelet***

- A záróvizsga tételsora a szakért felelős intézet által készített, az intézetigazgató (szakfelelős) által jóváhagyott tételsor.

- A jelölt a tételsorból húz egy tételt. Felkészüléséhez felhasználhatja a rendelkezésre bocsátottmódszertani segédanyagot.

- A szóbeli feleletet értékelve a jelölt tételépítkezését, alkotóképességét, komplex szemléletmódját kell elsősorban figyelembe venni, tekintettel arra, hogy a tételekben megjelölt ismeretanyag teljes kifejtésére a záróvizsgán nincsen lehetőség.

- Az eredmények vonatkozásában a bizottság tagjai együttesen döntenek, szavazategyenlőség esetén az elnök szavazata a meghatározó.

- Ha a záróvizsga bármelyik részosztályzata elégtelen, a záróvizsga egésze is elégtelennek minősül.

**2. A záróvizsga követelmények közzététele:**

A témaköröket legkésőbb a tanév rendjében meghatározott időpontig a Kar honlapján közzé kell tenni.

**3. Jelentkezés a záróvizsgára:**

A záróvizsgára írásban a Tanulmányi Hivatalnál vagy az Neptunon keresztül jelentkezhet az a hallgató, aki már megszerezte végbizonyítványát, vagy várhatóan legkésőbb a záróvizsga kezdetéig megszerzi azt. A “Tanév rendjében” meghatározott időpontig benyújtott jelentkezési laphoz mellékelni kell a záróvizsga előfeltételeinek meglétét igazoló dokumentumokat.

**4. A záróvizsga bizottság összetétele:**

1.) A záróvizsga-bizottság állandó tagjai

* az elnök (külső szakember is lehet)
* 2 fő szóbeli tételeket kérdező oktató
* a jegyző

2.) A záróvizsga-bizottság változó tagjai

* a szakdolgozatot kérdező oktató

**5. A záróvizsga értékelése, minősítése:**

A záróvizsga eredménye az alábbi érdemjegyekből a záróvizsga-bizottság által kialakított érdemjegy:

* a szakdolgozat két (konzulens, opponens) érdemjegyének és megvédésének érdemjegyéből kialakított érdemjegy.

[(BírálatA+BírálatB)/2+Védés)]/2=SZAKDOLGOZAT]

* a szóbeli tétel kifejtése – egy érdemjegy.

A minősítés ötfokozatú:

 **minősítés** **érdemjegy**

 jeles 5

 jó 4

 közepes 3

 elégséges 2

 elégtelen 1

Ha a hallgató az adott záróvizsgát nem teljesítette (elégtelen érdemjegyet szerzett vagy a vizsgán nem jelent meg) a hallgatói jogviszonya megszűnését követően, a következő záróvizsga időszak záróvizsgájára a PTE TVSZ 61. § rendelkezései szerint jelentkezhet. A sikeres záróvizsga érdemjegyének javítására nincs lehetőség.

**6. OKLEVÉL, OKLEVÉLMELLÉKLET**

A felsőfokú tanulmányok befejezését igazoló oklevél kiadásának előfeltétele a sikeres záróvizsga. Az oklevelet a záróvizsgát követő harminc napon belül kell kiállítani és kiadni annak, aki sikeres záróvizsgát tett.

**6.1 Az oklevél minősítése:**

Az oklevél minősítése megegyezik a záróvizsga minősítésével.

 **átlag minősítés**

 4,51-5,00 jeles

 3,51-4,50 jó

 2,51-3,50 közepes

 2,00-2,50 elégséges

Szekszárd, 2019. június Dr. habil Boronkai Dóra PhD

 IGYPI intézetigazgató

**Záradék:**

**Ezen záróvizsga és oklevél útmutatót a Kari Tanács a 61/2019. (06.12.) sz. határozatával elfogadta.**